ŠVENČIONIŲ RAJONO SAVIVALDYBĖS TARYBA

SPRENDIMAS

DĖL ŠVENČIONIŲ RAJONO SAVIVALDYBĖS PRIEŠMOKYKLINIO UGDYMO ORGANIZAVIMO MODELIŲ PATVIRTINIMO

2004 m. liepos 1 d. Nr. T-94

Švenčionys

Vadovaudamasi Lietuvos Respublikos švietimo ir mokslo ministro 2003 m. spalio 29 d. įsakymu Nr. ISAK-1478 „Dėl priešmokyklinio ugdymo organizavimo modelių aprašo”, Švenčionių rajono savivaldybės taryba n u s p r e n d ž i a:

Patvirtinti Švenčionių rajono savivaldybės priešmokyklinio ugdymo organizavimo modelius (pridedama).

Savivaldybės meras	Vytautas Vigelis

PATVIRTINTA

Švenčionių rajono savivaldybės

tarybos 2004 m. liepos 1 d.

sprendimu Nr. T-94

ŠVENČIONIŲ RAJONO SAVIVALDYBĖS PRIEŠMOKYKLINIO UGDYMO ORGANIZAVIMO MODELIAI

I. BENDROSIOS NUOSTATOS

1. Švenčionių rajono savivaldybės priešmokyklinio ugdymo organizavimo modeliai numatyti, atsižvelgiant į rajono ypatumus, priešmokyklinio amžiaus vaikų ugdymosi poreikius, švietimo įstaigų išdėstymą savivaldybės teritorijoje ir kt.

2. Priešmokyklinio ugdymo organizavimo forma – priešmokyklinė grupė. Jos veiklos organizavimo variacijos (trukmė, vaikų skaičius, teikiamos paslaugos, steigimo vieta) yra priešmokyklinio ugdymo modeliai.

3. Priešmokyklinis ugdymas rajono savivaldybės įstaigose organizuojamas vadovaujantis Lietuvos Respublikos švietimo įstatymu, Lietuvos Respublikos Vyriausybės nutarimais, Švietimo ir mokslo ministerijos teisės aktais, reglamentuojančiais priešmokyklinio amžiaus vaikų ugdymą ir šiais priešmokyklinio ugdymo organizavimo modeliais.

4. Grupės veiklos organizavimą reglamentuoja Priešmokyklinio ugdymo ir ugdymosi bendroji programa ir konkrečios grupės ugdymo(-si) tikslai. Ugdymas grupėje vyksta kaip vientisas procesas, jis neskaidomas į atskiras sritis ir vyksta integruotai. Pabrėžiamas būtinų priešmokyklinio amžiaus vaikams kompetencijų ugdymas, o ne specifinės žinios ir siauri mokėjimai.

II. PRIEŠMOKYKLINIO UGDYMO ORGANIZAVIMO MODELIAI

5. I modelis. Priešmokyklinė grupė miesto vaikų lopšeliuose-darželiuose, bendrojo lavinimo mokyklose, jų pradinio ugdymo skyriuose, kurios veiklos trukmė per dieną – 4 val. Grupėje dirba vienas priešmokyklinio ugdymo pedagogas. Vaikų skaičius miesto bendrojo lavinimo mokyklose, miesto vaikų lopšeliuose-darželiuose - 12-20, kaimų bendrojo lavinimo mokyklose, pradinio ugdymo skyriuose - 6-15. Bendrojo lavinimo mokyklose priešmokyklinės grupės vaikai iš mažas pajamas gaunančių šeimų gauna nemokamą maitinimą. Kaimo vietovėse gyvenantys vaikai pavežami iki mokyklos.

Grupė finansuojama iš valstybės biudžeto tikslinių dotacijų – 20 val. per savaitę.

6. II modelis. Priešmokyklinė grupė miesto lopšeliuose-darželiuose, kurios veikla per dieną 10.5 val. Įstaigos numato 5-6 metų vaikams tinkamą grupės dienos ritmą, sudaro tinkamas sąlygas vaikų poilsiui ir maitinimui. Grupėje dirba priešmokyklinio ugdymo pedagogas (dirbant grupėje 10.5 val. – 1,5 etato, pedagoginio darbo valandų norma vienam pedagogui – 36 val.), jam talkina auklėtojo padėjėjas. Vaikų skaičius grupėje – 10-15. Priešmokyklinio amžiaus vaikų tėvai (globėjai) moka tokį patį Švenčionių rajono savivaldybės tarybos nustatytą mokestį kaip ir už išlaikymą ikimokyklinėje įstaigoje. Grupės finansavimas kooperuotas (20 val. per savaitę – iš valstybės biudžeto tikslinių dotacijų, kitos lėšos – iš rajono savivaldybės biudžeto).

7. III modelis. Mišraus amžiaus vaikų kaimų, miestų vaikų lopšeliuose-darželiuose. Šiuo atveju priešmokyklinė grupė jungiama su ikimokyklinio ugdymo grupe. Jeigu daugiau nei pusė grupės vaikų yra priešmokyklinio amžiaus, grupėje dirba priešmokyklinio ugdymo pedagogas, o jeigu 3-5 metų vaikų - ikimokyklinio ugdymo auklėtojas. Priešmokyklinio ugdymo pedagogui ar ikimokyklinio ugdymo auklėtojui talkina auklėtojo padėjėjas. Grupės veiklos trukmė per dieną – 10.5 val. Taikant šį modelį, ugdymo procesą pedagogas privalo diferencijuoti ir pritaikyti skirtingo amžiaus vaikams. Bendras vaikų skaičius grupėje – 8-15. Priešmokyklinio amžiaus vaikų tėvai (globėjai) moka tokį patį Švenčionių rajono savivaldybės tarybos nustatytą mokestį kaip ir už vaikų išlaikymą ikimokyklinėse įstaigose. Grupės finansavimas kooperuotas (iš valstybės biudžeto tikslinių dotacijų 20 val. per savaitę ir rajono savivaldybės biudžeto).

8. IV modelis. Jungtinė vaikų grupė bendrojo lavinimo mokyklose bei jų pradinio ugdymo skyriuose, kurių vietovėje nėra ikimokyklinių įstaigų ir priešmokyklinio amžiaus vaikų skaičius nuo 3 iki 6. Grupė sudaroma iš priešmokyklinio ir ikimokyklinio amžiaus vaikų (vaikų skaičius grupėje - 6-10). Grupės veiklos trukmė 4 val. per dieną. Veikla organizuojama pagal ikimokyklinio ir priešmokyklinio ugdymo programas. Taikant šį modelį, ugdymo procesą pedagogas privalo diferencijuoti ir pritaikyti skirtingo amžiaus vaikams. Grupėje dirba vienas priešmokyklinio ugdymo pedagogas. Priešmokyklinio amžiaus vaikai iš mažas pajamas gaunančių šeimų gauna nemokamą maitinimą. Kaimo vietovėse gyvenantys vaikai pavežami iki mokyklos. Grupė finansuojama iš valstybės biudžeto tikslinių dotacijų 20 val. per savaitę.

9. V modelis. Sezoninė priešmokyklinio ugdymo grupė, kurios veikla organizuojama tose bendrojo lavinimo mokyklose ir jų pradinio ugdymo skyriuose, kuriose yra mažas priešmokyklinio amžiaus vaikų skaičius, sudėtingos vežiojimo sąlygos arba tėvams pageidaujant. Šis modelis organizuojamas pradinių klasių mokinių atostogų metu, išeiginėmis dienomis ir kt., nuo 1 iki kelių savaičių. Grupės veiklos trukmė 4 val. per dieną. Grupėje dirba būsima pirmosios klasės mokytoja, turinti papildomų žinių, reikalingų darbui su priešmokyklinio amžiaus vaikais. Individualiomis ugdymo priemonėmis vaikus aprūpina tėvai (globėjai). Papildomas finansavimas neskiriamas.

10. VI modelis. Ne visos darbo savaitės priešmokyklinė grupė, kurioje vaikai ugdomi mažiau nei 5 dienas per savaitę. Vaikų skaičius grupėje - 10-15. Grupės veiklos trukmė 4 val. per dieną. Grupėje dirba vienas priešmokyklinio ugdymo pedagogas. Šis ugdymo organizavimo modelis organizuojamas lopšeliuose-darželiuose, bendrojo lavinimo mokyklose ir siūlomas šeimoms, kurios pačios pajėgios namuose rūpintis vaiko brandinimu mokyklai, tačiau pageidauja trumpalaikės kvalifikuotos pedagogo pagalbos ar vaiko bendravimo su bendraamžiais.

Grupė finansuojama iš valstybės biudžeto tikslinių dotacijų – 20 val. per savaitę.

11. VII modelis. Ugdymo tautinės mažumos gimtąja kalba mišraus amžiaus vaikų grupė. Toks modelis taikomas vaikams, ketinantiems mokytis nelietuviškose mokyklose. Ugdymas vyksta gimtąją vaiko kalba. Tėvų pageidavimu vaikai mokomi valstybinės kalbos. Grupės veiklos trukmė 10.5 val. Ugdymas organizuojamas ikimokyklinėse įstaigose. Grupėje dirba priešmokyklinio ugdymo pedagogas, gebantis bendrauti valstybine ir vaikų gimtąją kalba. Vaikų skaičius grupėje – 10-15.

Grupės finansavimas kooperuotas (iš valstybės biudžeto tikslinių dotacijų 20 val. per savaitę ir iš rajono savivaldybės biudžeto).

12. VIII modelis. Mišri priešmokyklinio ugdymo grupė, kurią lanko valstybine kalba kalbantys vaikai ir tautinių mažumų vaikai ar atvykusių dirbti ir gyventi į Lietuvą užsieniečių šeimų, ketinančių savo vaikus leisti į lietuviškas mokyklas.

Ugdymo procesas grupėje vyksta valstybine kalba. Ugdymas organizuojamas savivaldybės ikimokyklinėse įstaigose ir bendrojo lavinimo mokyklose. Vaikų skaičius grupėje 8-15. Grupėje dirba vienas priešmokyklinio ugdymo pedagogas. Grupės veiklos trukmė per dieną 4 val. Finansavimas iš valstybės biudžeto tikslinių dotacijų 20 val. per savaitę.

III. PRIEŠMOKYKLINIO UGDYMO MODELIŲ ĮGYVENDINIMAS

13. Kiekvienais metais iki rugsėjo 1 d. rajono savivaldybės administracijos direktorius, pritarus rajono savivaldybės tarybos kolegijai, tvirtina ugdymo įstaigų pasirinktą(-us) priešmokyklinio ugdymo organizavimo modelį(-ius).

14. Švietimo pagalbos nelankančiam ugdymo įstaigos 5-6 metų vaikui teikimo tvarką įsakymu tvirtina rajono savivaldybės administracijos direktorius, pritarus rajono savivaldybės tarybos kolegijai.

____________________________